text: Dyrere at dø i Esbjerg
  04 maj 2011 kl. 06.56
  Det bliver dyrere at dø i Esbjerg Kommune. Prisen på kirkegårdenes serviceydelser sættes op igen. 
  Fremover skal man have penge op af lommen for at leje et gravsted, hvor det tidligere har været de pårørende, der først skulle betale ved fornyelse af et gravsted. Samtidig stiger prisen på gravkastning ved kistegrav fra 2500 kr. til 3700 kr.
  Desuden skal man fremover betale 800 kr. for at benytte kapellet, og den service har før været gratis.
  Det skriver jv.dk.
  
  En skændsel 
  Forhøjelsen af taksterne vakte debat i byrådet, hvor Dansk Folkeparti var kraftigt imod forslaget.
  - Det er en skændsel mod de borgere, der ikke kan betale og må bede om hjælp på socialkontoret, sagde Freddie Madsen på mødet.
  - Det er ikke gratis at putte folk i jorden, og vi skal spare på alle områder - også det her, sagde Bente Bendix Jensen (V).  
  Forslaget blev vedtaget og har virkning fra 1. maj.
  